Michal e ne e le Moithuti wa Baebele, jaaka fa Basupi ba ga Jehofa ba ne ba bidiwa ka nako eo, mme o ne a bua ka dikgang tse di botlhokwa tsa Baebele tse di neng tsa nkgatlha. Selo se segolo mo go tsone e ne e le go tla ga Bogosi jwa ga Jehofa. (Daniele 2:44) Fa a sena go re bolelela gore go tla nna le pokano ya Bokeresete mo motseng wa Záhor ka Sontaga o o latelang, ke ne ka ikemisetsa go nna gone. Ke ne ka tsoga ka 4:00 a.m. mme ka tsamaya sekgala sa dikilometara di le 8 ka maoto go ya go adima baesekele kwa ga ntsalake. Fa ke sena go baakanya thaere ya yone e e neng e fedile mowa, ke ne ka tsamaya gape dikilometara di le 24 go ya kwa Záhor. Ke ne ke sa itse gore pokano eno e ne e tla tshwarelwa kae, ka jalo ke ne ka tsamaya ka iketlo mo go mongwe wa mebila. Mme morago ga moo, ke ne ka utlwa pina ya Bogosi e opelwa mo ntlong nngwe. Pelo ya me e ne ya tlola ka boitumelo. Ke ne ka tsena mo ntlong eno mme ka tlhalosa lebaka la go bo ke le foo. Lelapa leno le ne la nkopa go ja sefitlholo le lone, mme morago ga moo ba ne ba ya le nna kwa dipokanong. Le fa gone ke ile ka tshwanelwa ke go kgweetsa baesekele le go tsamaya ka maoto dikilometara di le 32 fa ke ne ke boela gae, ke ne ke sa lapa le eseng.—Isaia 40:31.